वाणिज्य एवं उद्योग मंत्रालय
एवीजीसी 9% की दर से बढ़ रहा है और 2024 तक इसके तीन लाख करोड़  तक पहुंचने की उम्मीद है: केंद्रीय मंत्री श्री पीयूष गोयल
“स्थानीय बने वैश्विक” की भावना के साथ हमें ऐसी सामग्री बनाने पर ध्यान देना चाहिए, जिसमें स्थानीय सुगंध के साथ अंतरराष्ट्रीय आकर्षण मौजूद हो: श्री पीयूष गोयल
श्री गोयल ने उद्योगों से इस क्षेत्र में व्यावसायिक प्रशिक्षण और तकनीकी शिक्षा प्रदान हुए कौशल विकास और प्रतिस्पर्धात्मकता को सुनिश्चित करने का आग्रह किया
केंद्रीय मंत्री ने सीआईआई के एनिमेशन, विजुअल इफेक्ट्स, गेमिंग और कॉमिक्स  समिट के दूसरे संस्करण के समापन सत्र को संबोधित किया
केंद्रीय वाणिज्य एवं उद्योग, उपभोक्ता मामले एवं खाद्य एवं सार्वजनिक वितरण और कपड़ा मंत्री, श्री पीयूष गोयल ने आज वर्चुअल माध्यम से सीआईआई के शिखर सम्मेलन एफएक्स 2021 - ग्लोबल एनिमेशन, विजुअल इफेक्ट्स, गेमिंग एंड कॉमिक्स  एंड इमर्सिव मीडिया समिट के दूसरे संस्करण को संबोधित किया। अपने मुख्य संबोधन में केंद्रीय मंत्री पीयूष गोयल ने कहा कि एवीजीसी 9% की दर से बढ़ रहा है और 2024 तक इसके 3 लाख करोड़ रुपये   तक पहुंच जाने की उम्मीद है। उन्होंने कहा कि इस क्षेत्र में “भारत में बनाएं” और “ब्रांड भारत” का नेतृत्व करने की क्षमता मौजूद है।
श्री गोयल ने कहा कि एवीजीसी क्षेत्र ने महामारी के दौरान हमारे युवाओं की रचनात्मक ऊर्जा को दिशा दी है और इसमें भारत की रचनात्मकता को वैश्विक स्तर पर लाने की शक्ति मौजूद है। उन्होंने कहा कि हमारे बहुभाषी और बहु-सांस्कृतिक समाज की वजह से भारत में एवीजीसी कई दिशाओं में फैल सकता है और हमें अंतर्राष्ट्रीय आकर्षण के साथ स्थानीय सुगंध वाली सामग्री बनाने पर ध्यान देना चाहिए। उन्होंने कहा, “लोकल गोज ग्लोबल: मेक इन इंडिया फॉर द वर्ल्ड” की भावना के अनुरूप, एवीजीसी क्षेत्र को नए आयाम तक पहुंचने के लिए सीमाओं के पार देखना चाहिए। उन्होंने कहा कि स्टार वार्स, एवेंजर्स, मैट्रिक्स जैसी फिल्मों को निश्चित तौर पर भारत के एवीजीसी उद्योग की अगली पीढ़ी के लिए एक प्रेरणा के रूप में काम करना चाहिए।
अपने संबोधन में, श्री पीयूष गोयल ने कहा कि प्री-प्रोडक्शन से लेकर पोस्ट-प्रोडक्शन तक एवीजीसी क्षेत्र संपर्क के सभी बिंदु पर लागत में प्रतिस्पर्धा और कुशलता ला सकता है। श्री गोयल ने कहा कि भारत में उत्पादन की लागत पश्चिमी देशों का एक-तिहाई से लेकर एक-चौथाई तक और हमारे दक्षिण-पूर्व एशियाई समकक्षों का 25% है। श्री गोयल ने कहा कि उद्योग के प्रमुख क्षेत्रों में 100% प्रत्यक्ष विदेशी निवेश  की अनुमति है और वैश्विक कंपनियां भारत में अवसर भी तलाश रही हैं।
श्री गोयल ने कहा कि भारत के एनिमेशन स्टूडियो ने डिज्नी, वार्नर ब्रदर्स और ड्रीमवर्क्स जैसी अंतर्राष्ट्रीय कंपनियों के साथ काम किया है और हमारे प्रतिभाशाली कलाकार अंतर्राष्ट्रीय पुरस्कार जीतने वाले कई कार्यों का हिस्सा रहे हैं। नवाचार हम सबके भीतर मौजूद स्वाभाविक गुण है, लेकिन यह आंतरिक प्रतिभा क्षेत्र के समावेशी विकास को बढ़ावा देने वाली होनी चाहिए। उन्होंने कहा कि एनईपी 20 विश्वविद्यालय उद्योग के लिए प्रतिभा को प्रशिक्षित और तैयार करने के लिए शैक्षिक पाठ्यक्रम बना सकते हैं। उन्होंने उद्योगों से इस क्षेत्र के लिए व्यावसायिक प्रशिक्षण और तकनीकी शिक्षा में सहयोग करके कौशल विकास और प्रतिस्पर्धात्मकता का निर्माण सुनिश्चित करने का आग्रह किया, क्योंकि भारत में पेशेवरों की बढ़ती मांग को पूरा करने की प्रतिभा, सामर्थ्य और क्षमता मौजूद है।
श्री गोयल ने बताया कि यहां तक कि दुबई के वर्ल्ड एक्सपो में, हमारा पैवेलियन एनिमेशन और विजुअल ग्राफिक्स के माध्यम से भारत की विविधता, सुंदरता, उपलब्धियों और अवसरों को खूबसूरती से प्रदर्शित करता है। गतिशील मुखौटे  के साथ स्टोरी पैवेलियन, कलात्मक संरचनाओं और आकृतियों के साथ “इंडिया ऑन द मूव” को दिखाएगा।
श्री गोयल ने कहा कि एनिमेशन और वीएफएक्स में प्रतिभाओं की मांग के साथ वैश्विक निवेश बढ़ा है। उन्होंने कहा कि ऐसा बताया गया है कि एसईजेड में भी 11 एवी/गेमिंग इकाइयां मौजूद हैं। उन्होंने कहा कि सभी साझेदारों को उत्पादन लागत घटाने के लिए इस अवसर का पूरा लाभ लेना चाहिए।
अपने समापन वक्तव्य में, श्री गोयल ने कहा कि जैसा कि प्रधानमंत्री ने कहा है, “भारत, दुनिया का सबसे युवा राष्ट्र है। इतनी युवा शक्ति वाला देश छोटे सपने नहीं देख सकता है। हम यह अपराध नहीं कर सकते हैं।” हमारे युवा रचनात्मकता के एक नए युग की शुरुआत करेंगे। भारत के एवीजीसी क्षेत्र का विकास करने के लिए सभी हितधारकों को एक साथ आने की जरूरत है।
मंच पर श्री के माधवन, अध्यक्ष, सीआईआई नेशनल कमेटी ऑन मीडिया एंड एंटरटेनमेंट और कंट्री मैनेजर व अध्यक्ष, स्टार इंडिया और डिज़नी इंडिया और; श्री बीरेन घोष, उपाध्यक्ष, सीआईआई नेशनल कमेटी ऑन मीडिया एंड इंटरटेनमेंट, सीआईआई सब-कमेटी ऑन एवीजीसी के चेयरमैन और टेक्नीकलर, भारत के कंट्री हेड; श्री चंद्रजीत बनर्जी, सीआईआई के महानिदेशक उपस्थित रहे। इस अवसर पर श्री सैम बलसारा, सह-अध्यक्ष, सीआईआई सब-कमेटी ऑन एडवर्टाइजिंग और संस्थापक, अध्यक्ष और प्रबंध निदेशक मैडिसन वर्ल्ड इंडिया; श्री ब्लेज़ फर्नांडीस, अध्यक्ष, सीआईआई सब-कमेटी ऑन म्यूजिक एंड रेडियो और अध्यक्ष, भारतीय संगीत उद्योग  भी मौजूद थे।